Podcasts สื่อที่กำลังมาแรง
ทุกวันนี้ สื่อมีอยู่มากมายหลายรูปแบบ ให้ได้ติดตามสิ่งที่น่าสนใจ  เราอ่านข้อมูลบน Facebook เราดูรูปสวยๆ บน Instagram  เราดูคลิปวิดีโอบน YouTube   แต่รู้หรือไม่ว่า อีกหนึ่งสื่อที่กำลังมาแรง คือ รูปแบบเสียง ที่มาในชื่อของ “Podcasts”  แพลตฟอร์มนี้เริ่มได้รับความนิยม และธุรกิจมีการเติบโตต่อเนื่อง เพราะมันตอบโจทย์อะไรหลายๆ อย่าง สำหรับพฤติกรรมผู้บริโภคในปัจจุบัน  เรื่องราวนี้น่าสนใจอย่างไร ลงทุนแมนจะเล่าให้ฟัง
16 มี.ค. 2562

Podcasts สื่อที่กำลังมาแรง / โดย ลงทุนแมน
ทุกวันนี้ สื่อมีอยู่มากมายหลายรูปแบบ ให้ได้ติดตามสิ่งที่น่าสนใจ
เราอ่านข้อมูลบน Facebook
เราดูรูปสวยๆ บน Instagram 
เราดูคลิปวิดีโอบน YouTube
แต่รู้หรือไม่ว่า อีกหนึ่งสื่อที่กำลังมาแรง คือ รูปแบบเสียง ที่มาในชื่อของ “Podcasts”
แพลตฟอร์มนี้เริ่มได้รับความนิยม และธุรกิจมีการเติบโตต่อเนื่อง เพราะมันตอบโจทย์อะไรหลายๆ อย่าง สำหรับพฤติกรรมผู้บริโภคในปัจจุบัน
เรื่องราวนี้น่าสนใจอย่างไร ลงทุนแมนจะเล่าให้ฟัง
Podcasts คือสื่อในรูปแบบของเสียง ที่ผู้จัดจะบันทึกเสียงเพื่อนำเสนอรายการลงบนออนไลน์
จริงๆ แล้ว สิ่งนี้มีมาตั้งแต่ปี 2004 โดยวีเจช่อง MTV ชื่อ อดัม เคอร์รี ได้เริ่มอัดคลิปเสียง จัดรายการเกี่ยวกับประเด็นข่าวต่างๆ ในแต่ละวัน ลงบนโลกอินเทอร์เน็ต
ต่อมา เบน แฮมเมอร์สลีย์ แห่งสำนักข่าว The Guardian ได้คิดค้นคำที่ใช้เรียกแพลตฟอร์มนี้ โดยรวมคำว่า “iPod” ผลิตภัณฑ์ฟังเพลงของ บริษัท Apple และ “Broadcast” ที่แปลว่าออกอากาศ เข้าไว้ด้วยกัน
Podcasts มีความคล้ายคลึงกับรายการวิทยุ แต่เป็นในลักษณะของวิทยุออนไลน์ แบบ On-Demand ที่ผู้ชมสามารถเลือกรับฟังคอนเทนต์ที่สนใจได้ ซึ่งครอบคลุมแทบทุกด้าน ไม่ว่าจะเป็น ข่าวสาร ธุรกิจ เทคโนโลยี บันเทิง หรือแนวทางการใช้ชีวิต
    
ปัจจุบัน Podcasts มีผู้จัดกว่า 660,000 ช่อง ทั่วโลก และมีรายการรวมประมาณ 28 ล้านตอน ซึ่งหากพูดถึงตลาด Podcasts ที่แพร่หลาย และมีมูลค่าสูงที่สุดในโลก คงเป็นที่สหรัฐอเมริกา
รายได้ค่าโฆษณาบนแพลตฟอร์ม Podcasts ที่สหรัฐอเมริกา
ปี 2016 มูลค่า 5,300 ล้านบาท
ปี 2017 มูลค่า 9,900 ล้านบาท
ปี 2018 มูลค่า 12,600 ล้านบาท
และมีการคาดการณ์ว่า เม็ดเงินโฆษณาจะยังเพิ่มขึ้นต่อเนื่อง
ปี 2019 มูลค่า 16,200 ล้านบาท
ปี 2020 มูลค่า 20,700 ล้านบาท
เปรียบเทียบกับค่าโฆษณาของสื่อกระแสหลักในสหรัฐอเมริกา
สื่ออินเทอร์เน็ต มูลค่า 3.1 ล้านล้านบาท
สื่อทีวี มูลค่า 2.2 ล้านล้านบาท
สื่อวิทยุ มูลค่า 5.5 แสนล้านบาท
จะเห็นได้ว่า แม้ขนาดของธุรกิจ Podcasts จะยังเล็กกว่าสื่อหลักดั้งเดิมอยู่มาก แต่ภายใน 5 ปี แพลตฟอร์มนี้ จะเติบโตขึ้นเกือบ 4 เท่า หรือเฉลี่ยปีละ 30%
Podcasts มีมาเป็นสิบปีแล้ว แต่ทำไมถึงเพิ่งได้รับความนิยม?
ปัจจุบัน อุปกรณ์สมาร์ตโฟนมีเทคโนโลยี และการเข้าถึงอินเทอร์เน็ตที่ดีขึ้น ทำให้ปัจจัยต่างๆ เอื้อต่อการผลิตคอนเทนต์บนแพลตฟอร์มออนไลน์ ให้เข้าถึงมือผู้บริโภคมากขึ้น
ในแง่ของผู้ผลิต การทำ Podcasts นั้นมีต้นทุนต่ำและทำได้ง่าย ไม่ต้องมีภาพ หรือวิดีโอ เพียงแค่อัดคลิปเสียง ก็สามารถทำรายการ ที่เน้นเข้าถึงกลุ่มเป้าหมายได้โดยตรง
รวมทั้ง การสอดแทรกโฆษณา ก็ไม่มีอะไรซับซ้อน โดยข้อมูลบ่งชี้ว่า 71% ของโฆษณา จะเป็นแบบที่ให้ผู้จัดรายการเป็นคนพูด ซึ่งอาจจะไม่เกี่ยวกับเนื้อหารายการเลยก็เป็นได้ แต่โฆษณาเหล่านี้กลับดูเป็นธรรมชาติ  ซึ่งต่างจากบทความ หรือวิดีโอ ที่ผู้บริโภคสื่อ อาจกดข้าม หรือไม่รับชมสิ่งนั้นไปเลย
พอเรื่องเป็นแบบนี้ จึงทำให้เริ่มมีผู้จัด Podcasts ทำรายการมาเสนอให้ผู้ฟังสูงขึ้นเรื่อยๆ และดึงดูดให้แบรนด์ต่างๆ เข้ามาทำการลงโฆษณา โดยปัจจุบันธุรกิจที่เข้ามามากที่สุด ได้แก่ ธุรกิจการเงิน และสินค้าอุปโภคบริโภค
ส่วนในแง่ของผู้บริโภคสื่อ ในยุคสมัยนี้ ผู้คนมีพฤติกรรมติดตามสื่อทางออนไลน์แบบ On-Demand มากขึ้น ผ่านทางสมาร์ตโฟน แทนที่แพลตฟอร์มเดิมๆ อย่าง ทีวีหรือวิทยุ
ข้อดีของ Podcasts คือ ท่ามกลางข้อมูลที่มีเยอะแยะมากมาย กลับมีคนที่มาคัดกรอง และเล่าสรุปข้อมูลให้เราฟังอย่างง่ายๆ โดยที่เราไม่ต้องเสียเวลาอ่าน หรือดูวิดีโอเอง อีกทั้งยังสามารถฟังขณะที่ทำกิจกรรมอื่นไปด้วย หรือโหลดเก็บไว้ฟังทีหลัง ที่ไหน เมื่อไรก็ได้
โดยผลสำรวจพบว่า ผู้ติดตาม Podcasts 49% จะฟังที่บ้าน และอีก 22% จะฟังในรถ
ด้วยเหตุนี้ ผู้ใช้งาน Podcasts จึงเติบโตขึ้น โดยเมื่อ 10 ปีก่อน คนอเมริกันที่ติดตาม Podcasts ในทุกเดือนมีไม่ถึง 10% แต่ปัจจุบันเพิ่มขึ้นเป็น 26% หรือราว 73 ล้านคน
เรื่องนี้สะท้อนให้เห็นว่า
เมื่อก่อนผู้ที่มีอำนาจคุมตลาด คือเจ้าของสื่อ อย่างเช่น ทีวีหรือวิทยุ ที่เรามีทางเลือกในการรับชมแค่ไม่กี่ช่อง
ผู้รับสื่อก็ต้องทนรับสื่อเหล่านั้น..
แต่ในยุคปัจจุบันที่เทคโนโลยีพัฒนาขึ้น ทำให้อำนาจไม่ได้อยู่ที่เจ้าของสื่ออีกต่อไป
ผู้รับสื่อกลายเป็นผู้มีอำนาจที่สามารถเลือกว่าจะเสพอะไรก็ได้ ช่องทางไหนก็ได้
และใครๆ ก็เป็นเจ้าของสื่อด้วยตัวเองได้ ซึ่ง Podcasts สามารถตอบโจทย์นี้ได้คล้ายกับแพลตฟอร์มออนไลน์ประเภทอื่น
ที่ผ่านมาเราได้เห็น
ผู้สร้างเพจใน Facebook เกิดขึ้นมากมาย
ผู้ทำรายการวิดีโอใน YouTube เกิดขึ้นมากมาย
และแน่นอนว่าต่อไปนี้
เราจะได้เห็นผู้จัดรายการ Podcasts เกิดขึ้นมากมายเช่นกัน..
----------------------
การฟัง Streaming ก็มีรูปแบบที่คล้ายคลึงกับ Podcast อ่านเรื่องนี้ได้ที่
ติดตามเรื่องหลากหลาย จากผู้เขียนเก่งๆ หลายท่าน ในแอป blockdit โหลดได้ที่ 
สั่งซื้อหนังสือลงทุนแมน 9.0 ได้ที่
Lazada: 
Shopee: 
----------------------
References
-
-
-
-
-